b'\n_START_ARTICLE_\nKarina Sladovi\xc4\x87\n_START_PARAGRAPH_\nKarina Sladovi\xc4\x87 (Zagreb, 17. travnja 1965.), hrvatska slikarica i grafi\xc4\x8darka.\n_START_SECTION_\nBiografija\n_START_PARAGRAPH_\nRo\xc4\x91ena je u Zagrebu, gdje je maturirala u Klasi\xc4\x8dnoj gimnaziji 1983. godine te diplomirala na Nastavni\xc4\x8dkom odjelu Akademije likovnih umjetnosti 1989. godine, u klasi profesorice Dubravke Babi\xc4\x87. Odmah nakon zavr\xc5\xa1etka studija objavila je mapu \xe2\x80\x9eVrt\xe2\x80\x9c, s Bo\xc5\xbeom Bi\xc5\xa1kupi\xc4\x87em. U\xc5\xbea specijalnost joj je duboki tisak, grafi\xc4\x8dke tehnike bakropis, suha igla i akvatinta, ali se s podjednakim uspjehom bavi i slikarstvom, akvarelom, malom keramikom, performanceom te ilustriranjem knjiga i \xc4\x8dasopisa. U nekoliko navrata je studijski boravila u Parizu, u Cite des Artes. Izlagala je na vi\xc5\xa1e od 100 samostalnih i vi\xc5\xa1e od 200 kolektivnih izlo\xc5\xbebi, od kojih su najva\xc5\xbenija sudjelovanja na nekoliko Svjetskih bienala grafike. O njoj je 2007. godine izdana monografija \xe2\x80\x9eFantasti\xc4\x8dni svjetovi Karine Sladovi\xc4\x87\xe2\x80\x9c, autorice dr. Ivanke Reberski. Njene radove \xc4\x8duva Nacionalna i sveu\xc4\x8dili\xc5\xa1na knji\xc5\xbenica u Zagrebu. Od 1990. je samostalna umjetnica, \xc4\x8dlanica Hrvatske zajednice samostalnih umjetnika (HZSU), Hrvatskog dru\xc5\xa1tva likovnih umjetnika (HDLU) i Zadruge likovnih umjetnika Hrvatske (LIKUM). \xc5\xbdivi i radi u Zagrebu.'